
Előterjesztés Tótvázsony Község Önkormányzat 
2020. 03. 18. napján tartandó testületi ülésére.

Tisztelt Képviselő-testületet!

Javaslom az alábbi rendelet elfogadását! Közművelődési rendelettel kötelező jelleggel rendelkeznie kellene az önkormányzatnak. Ezen mulasztásos törvénysértést szünteti meg az önkormánytat a rendelet elfogadásával. 

Tótvázsony Község Önkormányzat Képviselő-testületének …/2020. (III.19.) önkormányzati rendelete a helyi közművelődési feladatok ellátásáról
Tótvázsony Község Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 83/A. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el: 
A rendelet célja
Általános rendelkezések
1. §
E rendelet célja, hogy a helyi társadalom művelődési érdekeinek és kulturális szükségleteinek figyelembevételével, a muzeális intézményekről, nyilvános könyvtári ellátásról és a közművelődésről szóló törvény és a helyi lehetőségek, sajátosságok alapján meghatározza Tótvázsony Község Önkormányzata (a továbbiakban: Önkormányzat) által ellátandó közművelődési alapszolgáltatások körét, valamint feladatellátásának formáit, módját és mértékét
Alapelvek
2. §
A település Önkormányzata biztosítja Tótvázsony lakosainak jogát, hogy
a) igénybe vehessék a közösségi színtér szolgáltatásait;
b) hozzáférést nyerhessenek a közművelődési alapszolgáltatásokhoz, saját művelődési és kulturális szükségleteik kielégítése érdekében;
c) művelődési céljainak megvalósításához helyszínt, szervezői-, szervezeti-, illetve tartalmi segítséget kapjanak.
A rendelet hatálya
3. §
E rendelet hatálya kiterjed Tótvázsony területén belül:
a) a helyi közművelődési tevékenység megvalósulásában résztvevő közösségi színtérre, közösségi terekre, az ebben együttműködő intézményekre, azok fenntartóira, működtetőire és alkalmazottaira;
b) azon szervezetekre, akik az Önkormányzattal közművelődési megállapodásban állnak – a két fél által aláírt jogi szerződés alapján;
c)  a képviselő-testületre és szerveire, a hivatal, továbbá
d) a közművelődési alapszolgáltatást igénybe vevőkre.
 Az Önkormányzat által alapszolgáltatásként biztosított közművelődési feladatok
4.§
(1) Az Önkormányzat a közművelődési feladatait elsősorban a Tótvázsonyi Ifjúsági Egyesülettel, mint a település integrált közösségi színterét működtető egyesülettel (továbbiakban: Működtető) megkötött közművelődési megállapodás által látja el, másodsorban saját feladatellátásként, harmadsorban további partnerek bevonásával végzi. 
(2) A helyi közművelődési feladatok ellátásában az Önkormányzat igényli és lehetőségeihez mérten segíti a civil közösségek, szervezetek, nemzetiségi önkormányzat, természetes személyek, illetve kulturális tevékenységet is végző vállalkozások közreműködését. 
(3) A község minden lakosa jogosult igénybe venni a település közművelődési színterének szolgáltatásait, a közösség terek által biztosított lehetőségeket, és az Önkormányzat által megvalósított közművelődési szolgáltatásokat. 
(4) Az Önkormányzat és a Működtető a közművelődési lehetőségekről elsősorban az alábbi módokon ad tájékoztatást a lakosság részére: 
a) a helyi sajtóban
b) plakátok, szórólapok, műsorfüzetek útján
c) a községi honlapon
d) a helyi televízióban. 
5.§
(1) Az Önkormányzat az alábbi közművelődési alapszolgáltatásokat biztosítja, elsősorban a Működtető által: 
a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,
b) a közösségi és társadalmi részvétel fejlesztése,
c) az egész életre kiterjedő tanulás feltételeinek biztosítása,
d) a hagyományos közösségi kulturális értékek átörökítése feltételeinek biztosítása,
e) az amatőr alkotó- és előadó-művészeti tevékenység feltételeinek biztosítása,
f) a tehetséggondozás- és -fejlesztés feltételeinek biztosítása, valamint
g) a kulturális alapú gazdaságfejlesztés.
 
(2) Az Önkormányzat az (1) bekezdésben meghatározott alapszolgáltatásokon túl feladatának tekinti:  
 a) a község kulturális értékeinek, hagyományainak feltárását, megismertetését, ápolását, kiemelkedő személyiségeinek értékteremtő kulturális tevékenységét, 
b) a község vonzerejének, lakosságmegtartó képességének növelését, a civil társadalom önszerveződő tevékenységének erősítését, a községi lakosok életminőségének, életesélyeinek javítását,  
c) a hátrányos helyzetű rétegek kulturális elesettségének mérséklését,  
d) az iskolai, az iskolarendszeren kívüli képzések, felnőttoktatás egyes formáinak intézményesülését a közművelődés feladatrendszerében,  
e) a gyermekek és fiatalok művészeti, közművelődési és közösségi életét,  
f) a község környezeti, szellemi, művészeti hagyományainak feltárását, megismertetését, a helyi művelődési szokások gondozását, gazdagítását,  
g) az egyetemes, nemzeti és nemzetiségi kultúrák megismertetését, gyarapítását, a különböző kultúrák közötti kapcsolatok kiépítését és fenntartását, 
 h) a környezeti kultúra javítását, községesztétikai kultúra fejlesztését,  
i) a helyi társadalom kapcsolatrendszerének fejlesztését, közösségi életének érdekérvényesítését,  
j) a szabadidő kulturált és művelődési célú eltöltését, 
k) közhasznú kulturális információs szolgáltatásokat, helyi művelődési, szociológiai kutatásokat, 
l) egyéb, az Önkormányzat által támogatandónak minősített művelődési formákat 
m) a közélet, a helyi nyilvánosság kulturális, közművelődési csatornáinak biztosítását, bővítését,
n) a kulturális programokról szóló tájékoztatást a helyi médián keresztül.
o) a kisebbségi önkormányzatok kulturális tevékenységét, az anyaországgal való kapcsolattartását,
p) köztéri alkotások helyreállítását, új szobrok, és hagyományőrző emléktáblák felállítását,
r) a rekreációs tevékenység és mozgásos tanfolyamok támogatását,
s) a közélet, a helyi nyilvánosság kulturális, közművelődési csatornáinak biztosítását, bővítését,
t)  az európai kultúrák közötti kapcsolatok ápolása, fejlesztése érdekében  közreműködik a Tótvázsony testvérközségének hasonló feladatokat ellátó intézményeivel, művészeti együtteseivel, civil közösségeivel 
v) a közművelődési feladatellátáshoz kapcsolódó infrastruktúra fejlesztését, és karbantartását
 A közművelődési feladatok ellátásának szervezeti keretei
6.§
(1) A közösségi színtérként a Tótvázsonyi Ifjúsági Egyesület által működtetett Tetőtér Tótvázsony – 8246 Tótvázsony, Magyar utca 101,- integrált közművelődési tér értendő, melynek működtetője és fenntartója a Tótvázsonyi Ifjúsági Egyesület.

(2) A közösségi színtér mellett a közművelődési szolgáltatások és feladatok ellátásához az alábbi, Önkormányzat által fenntartott közösségi terek használhatók:
a) Közös Hivatal házasságkötő terme (8246 Tótvázsony, Magyar utca 101,)
b) Közösségi ház (8246 Tótvázsony, Kút utca 1/a)
c) Művelődési ház (8246 Tótvázsony, Magyar utca 27)
d) Általános iskola tornaterme és aulája (8246 Tótvázsony, Iskola utca 1.)
e) Kövesgyűrpusztán álló Művelődési Ház
f) Település parkjai, a szobrok és emlékművek környezete
g) Katolikus temető 
(3) Az Önkormányzat a vállalt feladatokat és alapszolgáltatásokat elsősorban a Működtető által működő közösségi színtér által, másodsorban saját megvalósításban, valamint további közművelődési megállapodás keretében partnerekkel láthatja el.  

(4) A közösségi színtér feladatellátásához szükséges személyi és szakképzettségi, létesítményi és tárgyi feltételeit jelen rendelet a 20/2018. (VII.).) EMMI rendelet a közösségi színterekre vonatkozó 12. §-a alapján határozza meg. Ezen feltételeknek a Működtető által felel meg.
7.§
Az Önkormányzat és a Működtető a közművelődési feladatainak ellátása érdekében együttműködik: 
a) a községben működő köznevelési és szociális intézményekkel, 
b) a községben tevékenységet folytató közművelődési célú társadalmi szerveződésekkel és civil szervezetekkel,
c) az egyházakkal, 
d) a közművelődési feladatokat ellátó országos, megyei és járási szervekkel, szervezetekkel, intézményekkel, 
e) a községben kulturális tevékenységet végző, illetve a községben működő gazdasági társaságokkal, magánszemélyekkel.  
8.§
(1) A Működtető a közösségi színtér éves szolgáltatási tervét, valamint beszámolóját a közművelődésről szóló törvény előírásainak megfelelően köteles elkészíteni, majd a Képviselő-testület részére benyújtani. 
(2) A közművelődési alapszolgáltatás biztosítása érdekében a Működető minden év március 1-jéig szolgáltatási tervet készít, mely tartalmazza:
a) a tervezett közösségi programokat, tevékenységeket és folyamatokat;
b) a tevékenységek céljának leírását;
c) a tevékenységek közművelődési alapszolgáltatásokba történő besorolását;
d) a tevékenységek számát, időpontjait és ütemezését;
e) lakosság tevékenységekben történő közreműködésének és részvételének módját és lehetőségeit.
(3) A szolgáltatási terv a lakosság, illetve a helyi civil szervezetek és öntevékeny csoportok (Közművelődési Kerekasztal) bevonásával valósul meg.
                         A közművelődési megállapodások megkötésének feltételei 
9.§
(1) Az Önkormányzat közművelődési feladatainak ellátásába – közművelődési megállapodás megkötésével – a közművelődésről szóló törvényben foglalt követelményeknek megfelelő alábbi intézményeket, szervezeteket vonhatja be: 
a) a közművelődési célú civil szervezeteket
b) a községben működő egyházakat. 
(2) Civil szervezet esetén azzal a szervezettel lehet megállapodást kötni, amely: 
a) rendszeres közművelődési tevékenységet folytat
b) a bíróság jogerős bejegyző határozattal nyilvántartásba vette 
c) köztartozása nincsen. 
A finanszírozás alapelvei
10.§
Az Önkormányzat a Működtető által fenntartott közösségi színtér folyamatos és rendeltetésszerű működéséhez a közművelődésről szóló törvény rendelkezései szerint köteles biztosítani a szükséges feltételeket.  
11.§
Az Önkormányzat a közművelődés feladatainak ellátásához biztosítja a közösségi színtér és további közösségi terek működéséhez szükséges -az Önkormányzat tulajdonát képező – ingatlanokat. 
12.§
(1) Az Önkormányzat a közművelődési megállapodás keretében történő feladatellátás szakmai költségeihez támogatást biztosít, melynek mértékét az éves költségvetési rendeletben kell meghatározni.  
 
(2) Az Önkormányzat a civil szervezetek közművelődési tartalmú tevékenységének, rendezvényeinek támogatására célfeladaton pénzeszközt bocsát rendelkezésre, melynek mértékét a költségvetési rendeletben határozza meg és melynek felosztásáról nyilvános pályázat keretében a Képviselő-testület dönt. 
(3) Az (1)-(2) bekezdés alapján önkormányzati támogatásban részesülők a támogatás felhasználásáról az Önkormányzatnak elszámolási kötelezettséggel tartoznak. E kötelezettség egyaránt vonatkozik a szakmai és pénzügyi részre is. 
 A helyi közművelődési intézmények szolgáltatásai és díjaik
13. §
 A közösségi színtér alapszolgáltatásai a tótvázsonyi lakosság, és a településen székhellyel rendelkező civil szervezetek és öntevékeny csoportok számára térítésmentesen igénybe vehetők. A közösségi színtérés további közösségi terek egyéb szolgáltatási díjairól az 1. melléket rendelkezik.
A közművelődési tevékenység irányítása és ellenőrzése
14.§
(1) A közművelődésről szóló törvény és az e rendelet által meghatározott közművelődési feladatokkal kapcsolatos fenntartói, felügyeleti és egyéb jogköröket a Képviselő-testület gyakorolja. 
 (2) A közművelődési megállapodásban részt vevők a megállapodásban rögzített feladatok teljesítéséről a Képviselő-testület munkatervében meghatározottak szerint kötelesek beszámolni. 

 Záró rendelkezések
13.§
 (1) Ez a rendelet a kihirdetést követő napon lép hatályba. 
 (2) A rendelet kihirdetéséről a jegyző gondoskodik. 

